《赠蒋德言昆仲三首》
宋代·袁燮

我生亦何幸，佳友在邻墙。
道义共讲贯，心亲形迹忘。
迩来忽问阔，千里遥相望。
为别似未久，炎赫变飞霜。
岁月易因循，志士宜自强。
良心虞放逸，古人严范防。
及此閒暇日，书林撷其芳。
他年恢远业，云路观腾骧。

作者简介：（1144—1224）庆元府鄞县人，字和叔，号絜斋。师事陆九渊。孝宗淳熙八年进士。调江阴尉。浙西大饥，前往赈恤有方。宁宗即位，为太学正。庆元党禁起，以论去。召为都官郎官，迁司封郎官、国子祭酒。后为礼部侍郎。与丞相史弥远争议和事，被劾罢。起知温州，进直学士。卒谥正献。有《絜斋集》、《絜斋家塾书钞》等。